title: Decizia nr. 803/2004/CE a Parlamentului European și a Consiliului din 21 aprilie 2004 de adoptare a unui program de acțiune comunitară (2004-2008) pentru prevenirea și combaterea violenței împotriva copiilor, a tinerilor și a femeilor și pentru protejarea victimelor și a grupurilor de risc (programul Daphné II)

text:
               05/Volumul 07

               RO

               Jurnalul Ofícial al Uniunii Europene

               37

         32004D0803

               L 143/1

               JURNALUL OFÍCIAL AL UNIUNII EUROPENE

      DECIZIA NR. 803/2004/CE A PARLAMENTULUI EUROPEAN ȘI A CONSILIULUI

   din 21 aprilie 2004
   de adoptare a unui program de acțiune comunitară (2004-2008) pentru prevenirea și combaterea violenței împotriva copiilor, a tinerilor și a femeilor și pentru protejarea victimelor și a grupurilor de risc (programul Daphné II)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 152,
   având în vedere propunerea Comisiei,
   având în vedere avizul Comitetului Economic și Social European (1),
   având în vedere avizul Comitetului Regiunilor (2),
   hotărând în conformitate cu procedura prevăzută la articolul 251 din tratat (3),
   întrucât:

               (1)

               Violența fizică, sexuală și psihologică împotriva copiilor, tinerilor și femeilor, inclusiv amenințările cu asemenea acte, constrângerea sau privarea arbitrară de libertate, petrecute atât în viața publică, cât și în cea privată, constituie o încălcare a drepturilor acestora la viață, securitate, demnitate și integritate fizică și emoțională și o amenințare serioasă pentru sănătatea fizică și mintală a victimelor; efectele acestei violențe sunt atât de larg răspândite în Comunitate încât constituie o adevărată amenințare pentru sănătate și un obstacol în calea exercitării cetățeniei într-un mod sigur, liber și echitabil.

               (2)

               Este important și necesar să se recunoască consecințele grave, imediate și pe termen lung, în materie de sănătate, dezvoltare socială și psihologică și șanse egale, ale violenței împotriva indivizilor, familiilor și comunităților, precum și costurile sociale și economice ridicate pentru societate în ansamblu.

               (3)

               Organizația Mondială a Sănătății definește sănătatea ca o stare de completă bunăstare fizică, psihică și socială, și nu doar ca absența îmbolnăvirii sau a infirmității; în termenii unei rezoluții a Adunării Mondiale a Sănătății, adoptată la cea de-a 49-a Adunare Mondială a Sănătății de la Geneva în 1996, violența este o problemă majoră de sănătate publică la scară mondială; „Raportul mondial privind violența și sănătatea”, prezentat de Organizația Mondială a Sănătății la Bruxelles la 3 octombrie 2002, recomandă acțiuni de prevenire primară, precum și întărirea măsurilor în favoarea victimelor, a colaborării și a schimbului de informații privind prevenirea violenței.

               (4)

               Aceste principii sunt recunoscute în numeroase convenții, declarații și protocoale ale principalelor organizații și instituții internaționale, cum ar fi ONU, Organizația Internațională a Muncii, Conferința mondială privind femeile și Congresul mondial împotriva exploatării sexuale a copiilor; această activitate importantă realizată de organizațiile internaționale trebuie completată cu cea a Comunității; într-adevăr, în conformitate cu articolul 3 alineatul (1) litera (p) din tratat, acțiunea Comunității trebuie să includă o contribuție la atingerea unui nivel ridicat de protecție a sănătății.

               (5)

               Carta drepturilor fundamentale a Uniunii Europene (4) reafirmă, între altele, drepturile la demnitate, egalitate și solidaritate; Carta include un număr de dispoziții specifice pentru protejarea și promovarea dreptului la integritate fizică și mintală, egalitatea între femei și bărbați, drepturile copilului și nediscriminarea, precum și pentru interzicerea tratamentelor inumane sau degradante, a sclaviei și a muncii forțate, precum și a muncii copiilor.

               (6)

               Parlamentul European a invitat Comisia să elaboreze și să pună în aplicare programe de acțiuni pentru combaterea acestui tip de violență, între altele, prin rezoluțiile din 19 mai 2000 privind Comunicarea Comisiei către Consiliu și Parlamentul European, intitulată „Pentru noi acțiuni în domeniul combaterii traficului de femei (5)” și din 20 septembrie 2001 privind mutilarea genitală a femeilor (6);

               (7)

               Programul de acțiune instituit prin Decizia nr. 293/2000/CE a Parlamentului European și a Consiliului din 24 ianuarie 2000 de adoptare a unui program de acțiune comunitară (programul Daphné) (2000-2003) privind măsurile preventive de combatere a violenței împotriva copiilor, tinerilor și femeilor (7) a ajutat la creșterea gradului de sensibilizare a opiniei publice din Uniunea Europeană față de problema violenței și la consolidarea cooperării între organizațiile din statele membre care combat acest fenomen.

               (8)

               Programul Daphné s-a bucurat de un succes excepțional, ceea ce a demonstrat că acesta corespunde unei nevoi profunde resimțite în sectorul de voluntariat; Proiectele finanțate au început să aibă deja efecte care se multiplică asupra activităților organizațiilor neguvernamentale și ale instituțiilor din Europa; Programul a contribuit deja substanțial la elaborarea unei politici UE privind combaterea violenței, a traficului de ființe umane, a abuzurilor sexuale și a pornografiei, cu implicații care depășesc frontierele Uniunii Europene, după cum se menționează în raportul intermediar privind aplicarea programului Daphné.

               (9)

               În rezoluția din 4 septembrie 2002 privind revizuirea intermediară a programului Daphné (8), Parlamentul European subliniază că acest program răspunde unei nevoi profunde de strategii eficiente de combatere a violenței și că acesta trebuie să continue și după 2003 și invită în acest sens Comisia să prezinte o propunere privind un nou program de acțiune care să încorporeze toată experiența acumulată începând cu 1997 și căruia să i se aloce finanțarea adecvată.

               (10)

               Este necesar să se asigure continuitatea proiectelor finanțate prin programul Daphné, să se continue folosirea experienței anterioare, să se prevadă posibilități de promovare a valorii adăugate europene care rezultă din această experiență și, în acest scop, este necesar să se stabilească o a doua etapă a programului, denumit în continuare „programul Daphné II”.

               (11)

               Comunitatea poate aduce valoare adăugată acțiunilor care trebuie întreprinse în mod esențial de către statele membre cu privire la prevenirea violenței, inclusiv abuzul și exploatarea sexuală a copiilor, tinerilor și femeilor și protecția victimelor și a grupurilor de risc prin difuzarea și schimbul de informații și experiență, promovarea unei strategii inovatoare, stabilirea în comun a priorităților, dezvoltarea activităților în rețea, dacă este cazul, selectarea proiectelor la nivelul Comunității și motivarea și mobilizarea tuturor părților interesate; aceste acțiuni trebuie să cuprindă, de asemenea, femeile și copiii aduși în statele membre prin trafic de ființe umane. Comunitatea poate, de asemenea, să identifice și să încurajeze bunele practici.

               (12)

               Programul Daphné II poate aduce o valoare adăugată prin definirea și stimularea bunelor practici, prin încurajarea inovației și prin schimbul de experiențe cu privire la acțiunile întreprinse de statele membre, inclusiv informații privind diferite legislații, sancțiuni și rezultate obținute; pentru a atinge obiectivele programului și pentru a folosi resursele disponibile în cel mai eficient mod, este necesară alegerea cu grijă a domeniilor de acțiune și selectarea de proiecte care oferă o mai mare valoare adăugată comunitară și care arată calea prin experimentarea și difuzarea ideilor inovatoare pentru prevenirea și combaterea violenței, în contextul unei abordări multidisciplinare.

               (13)

               Deoarece obiectivele acțiunii preconizate, și anume prevenirea și combaterea tuturor formelor de violență împotriva copiilor, tinerilor și femeilor, nu pot fi atinse îndeajuns de către statele membre și, în consecință, dată fiind necesitatea unei abordări coordonate și multidisciplinare care să favorizeze crearea unor structuri transnaționale pentru formarea, informarea, studiul și schimbul de bune practici, precum și selectarea de proiecte la nivel comunitar, acestea pot fi mai bine realizate la nivel comunitar, Comunitatea poate adopta măsuri, în conformitate cu principiul subsidiarității consacrat de articolul 5 din tratat; în conformitate cu principiul proporționalității, enunțat de articolul menționat, prezenta decizie nu depășește ceea ce este necesar pentru atingerea respectivelor obiective.

               (14)

               Programul Daphné II trebuie să aibă o durată de cinci ani astfel încât să se acorde timp suficient pentru a se pune în practică acțiunile, pentru a se putea atinge obiectivele stabilite, precum și pentru a trage învățăminte și pentru a aduna experiența dobândită și a o integra în bunele practici care trebuie aplicate în întreaga Uniune Europeană.

               (15)

               Este necesară adoptarea măsurilor necesare pentru punerea în aplicare a prezentei decizii în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de punere în aplicare conferite Comisiei (9).

               (16)

               Prezenta decizie stabilește, pentru întreaga durată a programului, un cadru financiar care constituie principala referință, în sensul punctului 33 din Acordul interinstituțional din 6 mai 1999 încheiat între Parlamentul European, Consiliu și Comisie privind disciplina bugetară și îmbunătățirea procedurii bugetare (10), pentru autoritatea bugetară, în cadrul procedurii bugetare anuale,

         DECID:
   Articolul 1
   Obiectul și domeniul de aplicare
   Prezenta decizie stabilește a doua etapă a programului Daphné pentru prevenirea și combaterea tuturor formelor de violență împotriva copiilor, tinerilor și femeilor și pentru protejarea victimelor și a grupurilor de risc („programul Daphné II”) pentru perioada 1 ianuarie 2004 - 31 decembrie 2008. Programul poate fi extins.
   În sensul programului Daphné II, termenul „copii” include adolescenții până la vârsta de 18 ani, în conformitate cu instrumentele internaționale privind drepturile copilului.
   Cu toate acestea, proiectele care cuprind acțiuni special concepute pentru grupuri de beneficiari cum ar fi, de exemplu, „adolescenți” (cu vârste cuprinse între 13 și 19 ani ) sau persoane cu vârste cuprinse între 12 și 25 de ani, se consideră ca adresându-se categoriei „tineri”.
   Articolul 2
   Obiectivele programului
   (1)   Programul Daphné II contribuie la obiectivul general de a oferi cetățenilor un nivel înalt de protecție împotriva violenței, inclusiv protecția sănătății fizice și mintale.
   Scopul prezentului program este acela de a preveni și combate toate formele de violență, care apar în sfera publică sau privată, îndreptate împotriva copiilor, tinerilor și femeilor, prin luarea de măsuri preventive și prin oferirea de sprijin victimelor și grupurilor de risc, inclusiv prevenirea unor noi expuneri la violență. De asemenea, programul are drept scop sprijinirea și încurajarea organizațiilor neguvernamentale și a celorlalte organizații active în acest domeniu.
   (2)   Acțiunile care urmează să fie puse în aplicare în cadrul programului Daphné II și care figurează în anexă, sunt destinate:

               (a)

               promovării acțiunilor transnaționale:

                           (i)

                           pentru crearea de rețele multidisciplinare, cu scopul, în special, de a veni în sprijinul victimelor violenței și al grupurilor de risc;

                           (ii)

                           pentru asigurarea creșterii capitalului de cunoștințe, a schimbului de informații, precum și a identificării și difuzării bunelor practici, inclusiv prin formare, vizite de studiu și schimburi de personal;

                           (iii)

                           pentru creșterea gradului de sensibilizare față de problema violenței a publicului țintă, cum ar fi anumite profesii, autoritățile competente și anumite sectoare ale publicului larg, pentru a îmbunătăți înțelegerea și a promova adoptarea toleranței zero față de violență, precum și pentru a încuraja sprijinul acordat victimelor și raportarea actelor de violență autorităților competente;

                           (iv)

                           pentru studierea fenomenelor legate de violență, precum și a posibilelor metode de prevenire, cercetare și combatere a cauzelor profunde ale violenței la toate nivelurile societății;

               (b)

               a pune în aplicare acțiuni complementare, la inițiativa Comisiei, cum ar fi studii, formularea de indicatori, colectarea datelor, statistici defalcate pe categorii de sex și de vârstă, seminare și reuniuni ale experților sau alte activități pentru îmbogățirea bazei de cunoștințe a programului și pentru difuzarea informațiilor obținute în cadrul programului.

         Articolul 3
   Accesul la program
   (1)   Programul Daphné II este deschis participării organizațiilor și instituțiilor publice sau private (autorități locale la nivelul competent, departamente universitare și centre de cercetare), care acționează în scopul prevenirii și combaterii violenței împotriva copiilor, tinerilor și femeilor, al protejării împotriva acestui tip de violență sau al oferirii de sprijin victimelor, sau al punerii în aplicare a măsurilor țintite, al căror scop este promovarea respingerii violenței sau încurajarea schimbării atitudinii și comportamentului față de grupurile vulnerabile și victimele violenței.
   (2)   Acest program este, de asemenea, deschis participării:

               (a)

               statelor candidate care au semnat tratatul de aderare la 16 aprilie 2003;

               (b)

               statelor AELS/EEA, în conformitate cu condițiile prevăzute în Acordul EEA;

               (c)

               României și Bulgariei, pentru care condițiile de participare trebuie stabilite în conformitate cu acordurile europene respective, protocoalele adiționale ale acestora și deciziile consiliilor de asociere respective;

               (d)

               Turciei, pentru care condițiile de participare trebuie stabilite în conformitate cu Acordul-cadru între Comunitatea Europeană și Republica Turcia de stabilire a principiilor generale pentru participarea Republicii Turcia la programele comunitare (11).

         (3)   Pentru a putea beneficia de finanțare în cadrul acestui program, proiectele trebuie să asocieze cel puțin două state membre, trebuie să aibă o durată maximă de doi ani și să fie destinate obiectivelor definite la articolul 2.
   Articolul 4
   Acțiuni în cadrul programului
   Programul Daphné II include următoarele tipuri de acțiuni:

               (a)

               identificarea și schimbul de bune practici și experiențe profesionale, în special în vederea punerii în aplicare a unor măsuri preventive și asistenței acordate victimelor;

               (b)

               anchete sintetice, studii și cercetare;

               (c)

               activități de teren cu implicarea beneficiarilor, în special copii și tineri, în toate etapele de concepere, realizare și evaluare a proiectului;

               (d)

               crearea unor rețele multidisciplinare durabile;

               (e)

               formarea și conceperea de instrumente pedagogice;

               (f)

               conceperea și punerea în aplicare a programelor de sprijin și a asistenței acordate victimelor și persoanelor vulnerabile, pe de o parte, și autorilor, pe de altă parte, asigurându-se securitatea victimelor;

               (g)

               elaborarea și punerea în aplicare a activităților de sensibilizare destinate unui public specific, proiectarea de materiale pentru suplimentarea celor deja disponibile sau adaptarea și utilizarea materialelor existente în alte zone geografice sau pentru alte grupuri țintă;

               (h)

               difuzarea rezultatelor obținute în cadrul celor două programe Daphné, inclusiv adaptarea, transpunerea și utilizarea lor de către alți beneficiari sau în alte zone geografice;

               (i)

               identificarea și valorificarea acțiunilor care să contribuie la tratamentul pozitiv al persoanelor vulnerabile la violență, adică la un demers favorabil respectării, bunăstării și realizării personale.

         Articolul 5
   Finanțarea
   (1)   Cadrul financiar de punere în aplicare a prezentei decizii, pentru perioada 1 ianuarie 2004 - 31 decembrie 2008, se stabilește la 50 milioane de euro, din care 29 milioane pentru perioada până la 31 decembrie 2006.
   Pentru perioada care urmează datei de 31 decembrie 2006, cuantumul este considerat confirmat, dacă este în conformitate, pentru etapa în cauză, cu perspectivele financiare în vigoare pentru perioada care începe în 2007.
   (2)   Creditele anuale sunt autorizate de autoritatea bugetară în limita perspectivelor financiare.
   (3)   Deciziile de finanțare sunt urmate de acorduri de subvenționare între Comisie și beneficiarii subvențiilor.
   (4)   Proporția sprijinului financiar din partea bugetului Comunității nu poate depăși 80 % din costul total al proiectului.
   Cu toate acestea, acțiunile complementare prevăzute la articolul 2 alineatul (2) litera (b) pot beneficia de o finanțare de până la 100 %, în limita unui plafon de 15 % din valoarea totală a alocărilor financiare anuale pentru acest program.
   Articolul 6
   Punerea în aplicare a programului
   1.   Comisia este răspunzătoare de gestionarea și punerea în aplicare a programului Daphné II și se asigură ca orice produs sau rezultat finanțat prin acest program să fie disponibil în format electronic și gratuit.
   (2)   Comisia trebuie să asigure un echilibru între cele trei grupuri țintă, și anume copiii, tinerii și femeile, în cadrul punerii în aplicare a programului.
   (3)   Măsurile necesare pentru punerea în aplicare a prezentei decizii cu privire la planul de lucru anual se adoptă în conformitate cu procedura de gestionare prevăzută la articolul 7 alineatul (2).
   (4)   Măsurile necesare pentru punerea în aplicare a prezentei decizii cu privire la toate celelalte aspecte se adoptă în conformitate cu procedura consultativă prevăzută la articolul 7 alineatul (3).
   Articolul 7
   Comitetul
   (1)   Comisia este sprijinită de un Comitet.
   (2)   În cazul în care se face referire la prezentul alineat, se aplică dispozițiile articolelor 4 și 7 din Decizia 1999/468/CE, cu respectarea dispozițiilor articolului 8 din decizia menționată.
   Perioada prevăzută la articolul 4 alineatul (3) din Decizia 199/468/CE se stabilește la două luni.
   (3)   În cazul în care se face referire la prezentul alineat, se aplică dispozițiile articolelor 3 și 7 din Decizia 1999/468/CE, cu respectarea dispozițiilor articolului 8 din decizia menționată.
   (4)   Comitetul își stabilește regulamentul de procedură.
   Articolul 8
   Monitorizarea și evaluarea
   (1)   Comisia ia măsurile necesare pentru a asigura monitorizarea și evaluarea continuă a programului Daphné II, ținând cont de obiectivele generale și specifice prevăzute la articolul 2 și de obiectivele specifice enunțate în anexă.
   (2)   Până la 1 iunie 2006, Comisia prezintă Parlamentului European și Consiliului un raport de evaluare a pertinenței, utilității, viabilității și eficienței activităților derulate până în momentul respectiv în cadrul programului Daphné II. Raportul conține o evaluare ex ante, cu scopul de a sprijini posibile acțiuni viitoare. De asemenea, în paralel cu prezentarea proiectului de buget preliminar pentru 2007, Comisia înaintează autorității bugetare rezultatele evaluării calitative și cantitative a rezultatelor în raport cu planul anual de punere în aplicare.
   În cadrul procedurii bugetare pentru 2007, Comisia raportează până la 1 iunie 2006 cu privire la compatibilitatea cuantumului prevăzut pentru 2007 - 2008 cu noile perspective financiare. Dacă este cazul, Comisia ia măsurile necesare în cadrul procedurii bugetare pentru 2007 - 2008 pentru a asigura compatibilitatea creditelor anuale cu noile perspective financiare.
   (3)   La încheierea programului Daphné II, Comisia prezintă un raport final Parlamentului European și Consiliului. Acest raport conține în special informații privind activitatea desfășurată în cadrul acțiunilor prevăzute la punctul II litera (c) din anexă, care vor servi ca bază de evaluare a necesității unei acțiuni politice ulterioare.
   (4)   Comisia transmite, de asemenea, rapoartele prevăzute la alineatele (2) și (3) Comitetului Economic și Social European și Comitetului Regiunilor.
   Articolul 9
   Intrarea în vigoare
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Strasbourg, 21 aprilie 2004.

            Pentru Parlamentul European

            Președintele

         P. COX

            Pentru Consiliu

            Președintele

         D. ROCHE

      (1)  JO C 208, 3.9.2003, p. 52.

      (2)  JO C 256, 24.10.2003, p. 85.

      (3)  Avizul Parlamentului European din 3 septembrie 2003 (nepublicat încă în Jurnalul Oficial), Poziția comună a Consiliului din 1 decembrie 2003 (JO C 54 E, 2.3.2004, p.1), Poziția Parlamentului European din 9 martie 2004 (nepublicată încă în Jurnalul Oficial) și Decizia Consiliului din 30 martie 2004.

      (4)  JO C 364, 18.12.2000, p. 1.

      (5)  JO C 59, 23.2.2001, p. 307.

      (6)  JO C 77 E, 28.3.2002, p. 126.

      (7)  JO L 34, 9.2.2000, p. 1.

      (8)  JO C 272 E, 13.11.2003, p. 390.

      (9)  JO L 184, 17.7.1999, p. 23.

      (10)  JO C 172, 18.6.1999, p. 1. Acordul a fost modificat prin Decizia 2003/429/CE a Parlamentului European și a Consiliului (JO L 147, 14.6.2003, p. 25).

      (11)  JO L 61, 2.3.2002, p. 29.
   ANEXĂ
   OBIECTIVE ȘI ACȚIUNI SPECIFICE
   I.   ACȚIUNI TRANSNAȚIONALE
   1.   Identificarea și schimbul de bune practici și experiențe profesionale

      Obiectiv: susținerea și încurajarea schimbului, adaptarea și folosirea bunelor practici pentru punerea în aplicare a acestora în alte contexte sau arii geografice
   Stimularea și promovarea schimbului de bune practici la nivel comunitar privind protecția și sprijinul acordate copiilor, tinerilor și femeilor – victime sau grupuri de risc – cu accent pe următoarele domenii:

               (a)

               prevenire (generală sau a unor grupuri specifice);

               (b)

               protejarea și sprijinirea victimelor (asistență psihologică, medicală, socială, școlară și juridică, asigurarea cazării, preluarea și protejarea victimelor, formarea și reintegrarea socială și profesională);

               (c)

               proceduri de protejare a intereselor primordiale ale copiilor, mai ales a celor care sunt victime ale prostituției, a tinerilor și a femeilor care sunt victime ale violenței;

               (d)

               măsurarea impactului real al diferitelor tipuri de violență asupra victimelor și societății în Europa, pentru a defini o reacție adecvată.

         2.   Anchete statistice, studii și cercetare

      Obiectiv: studierea fenomenelor legate de violență
   Susținerea activităților de cercetare și a studiilor analitice pe categorii de sex și de vârstă în domeniul violenței, astfel încât, printre altele:

               (a)

               să se examineze și să se evalueze diferitele mecanisme, cauze, și împrejurări ale apariției și creșterii violenței, inclusiv utilizarea forței pentru a impune realizarea unor acțiuni cum ar fi cerșitul sau furtul;

               (b)

               să se analizeze și să se compare modelele de prevenire și protecție existente;

               (c)

               să se dezvolte practici de prevenire și protecție;

               (d)

               să se evalueze impactul violenței, inclusiv din punct de vedere al sănătății, atât asupra victimelor, cât și asupra societății în ansamblu, inclusiv costurile economice;

               (e)

               să se studieze posibilitatea de creare a unor filtre care să împiedice difuzarea materialelor care conțin pornografie infantilă pe internet;

               (f)

               să se realizeze studii privind copiii care sunt victime ale prostituției pentru a contribui la prevenirea acestui fenomen prin mai buna cunoaștere a factorilor de risc.

         3.   Munca de teren cu implicarea beneficiarilor

      Obiectiv: punerea activă în aplicare a metodelor dovedite ca eficiente în prevenirea și protecția împotriva violenței
   Sprijinirea punerii în aplicare a metodelor, modulelor de formare și asistență (psihologică, medicală, socială, școlară, juridică și pentru reintegrare) care implică în mod direct beneficiarii.
   4.   Crearea unor rețele multidisciplinare durabile

      Obiectiv: susținerea și încurajarea colaborării atât a organizațiilor neguvernamentale (ONG-uri), cât și a altor organizații, inclusiv autoritățile locale (la nivelul de competență respectiv), active în lupta împotriva violenței
   Sprijinirea creării și întăririi rețelelor multidisciplinare, precum și încurajarea și susținerea cooperării dintre ONG-uri, diferitele organizații și organisme publice, în vederea îmbunătățirii nivelului de cunoaștere și înțelegere a rolului fiecăreia și pentru a oferi sprijin multidisciplinar global victimelor violenței și persoanelor vulnerabile.
   Pentru a face față problemelor violenței, rețelele vor desfășura în special activități care să permită:

               (a)

               producerea unui cadru comun pentru analizarea violenței, inclusiv definirea diferitelor tipuri de violență, a cauzelor violenței și a tuturor consecințelor acesteia, și pentru punerea în aplicare a răspunsurilor multisectoriale adecvate;

               (b)

               evaluarea tipurilor și eficienței măsurilor și practicilor pentru prevenirea și detectarea violenței și pentru oferirea de sprijin victimelor violenței, mai ales pentru a se asigura că acestea nu mai sunt expuse niciodată violenței;

               (c)

               promovarea activităților care să rezolve această problemă, la nivel atât național, cât și internațional.

         5.   Formarea și conceperea de instrumente pedagogice

      Obiectiv: conceperea de instrumente pedagogice privind prevenirea violenței și tratamentul pozitiv
   Conceperea și testarea instrumentelor și acțiunilor pedagogice privind prevenirea violenței împotriva copiilor, tinerilor și femeilor și tratamentul pozitiv, precum și privind gestionarea conflictelor, în scopul utilizării lor în școli și instituții de învățământ pentru adulți, asociații, întreprinderi, instituții publice și ONG-uri.
   6.   Conceperea și punerea în aplicare a programelor de asistență

      Obiectiv: conceperea și punerea în aplicare a programelor de asistență pentru victime și persoane vulnerabile, precum copiii și tinerii care sunt martorii unor scene de violență domestică, pe de o parte, și pentru autorii actelor de violență, pe de altă parte, în scopul prevenirii violenței.
   Detectarea cauzelor posibile, a împrejurărilor și mecanismelor posibile ale apariției și creșterii violenței, inclusiv caracterul și motivația autorilor actelor de violență și a celor care folosesc violența în scopuri comerciale, cum este cazul exploatării sexuale sau non-sexuale.
   Conceperea, experimentarea și punerea în aplicare a programelor de asistență bazate pe concluziile trase din aceste cercetări.
   7.   Activități de sensibilizare destinate unui anumit public

      Obiectiv: creșterea gradului de sensibilizare față de violență, a nivelului de înțelegere a violenței și a prevenirii violenței îndreptate împotriva copiilor, tinerilor și femeilor, în vederea promovării toleranței zero față de violență, acordării de sprijin victimelor și grupurilor de risc și a semnalării faptelor de violență
   Următoarele tipuri de acțiuni, printre altele, pot beneficia de finanțare:

               (a)

               conceperea și punerea în aplicare a activităților de informare și sensibilizare destinate copiilor, tinerilor și femeilor, în special cu privire la potențialele riscuri de a fi supuși unor acte de violență și modalitățile de evitare a acestor riscuri; celelalte categorii de public vizate pot, de asemenea, include profesii specifice, cum ar fi profesori, educatori, medici, lucrători sociali sau din domeniul asistenței pentru tineret, avocați, autorități polițienești și mass-media;

               (b)

               realizarea surselor de informare la scară comunitară, pentru sprijinirea și informarea ONG-urilor și a organismelor publice cu privire la informațiile accesibile publicului referitoare la violență, mijloacele de prevenire a acesteia și reabilitarea victimelor, adunate de serviciile guvernamentale, ONG-uri, instituțiile universitare și din alte surse; aceste informații pot fi așadar integrate în toate sistemele informatice adecvate;

               (c)

               încurajarea introducerii de măsuri și servicii specifice pentru ca actele de violență și diferitele forme de trafic cu copii, tineri și femei în scopul exploatării sexuale și nonsexuale să fie din ce în ce mai des semnalate autorităților;

               (d)

               promovarea, prin mijloace de comunicare în masă, a campaniilor care condamnă actele de violență și încurajează sprijinirea victimelor prin acordarea de asistență psihologică, morală și practică.

         Se încurajează conceperea materialelor care să vină în completarea celor deja existente sau adaptarea lor pentru folosirea în alte zone geografice sau pentru alte grupuri țintă.
   II.   ACȚIUNI COMPLEMENTARE
   Pentru ca toate domeniile programului să fie acoperite, chiar și în absența unor propuneri – sau a propunerilor corespunzătoare – cu privire la un anumit domeniu, Comisia va derula mai multe activități cu caracter anticipativ pentru acoperirea lacunelor.
   În consecință, programul va finanța activități complementare, la inițiativa Comisiei, în special în următoarele domenii:

               (a)

               facilitarea elaborării indicatorilor privind violența, astfel încât să poată fi măsurat impactul cuantificat al politicilor și proiectelor. Această acțiune trebuie să se bazeze pe experiența dobândită în privința tuturor formelor de violență împotriva copiilor, tinerilor și femeilor;

               (b)

               stabilirea unei proceduri pentru colectarea periodică și durabilă a datelor, de preferință cu sprijinul Eurostat, în scopul cuantificării cu o mai mare acuratețe a violenței în cadrul Uniunii;

               (c)

               identificarea, ori de câte ori este posibil, a dimensiunii politice, având în vedere lucrările realizate în cadrul proiectelor finanțate, în vederea propunerii unor politici comune de combatere a violenței la nivelul Comunității și a întăririi practicii judiciare;

               (d)

               analizarea și evaluarea proiectelor finanțate, în vederea pregătirii unui An european împotriva violenței;

               (e)

               difuzarea la scară europeană a bunelor practici rezultate din proiectele finanțate; această acțiune poate fi realizată prin următoarele mijloace:

                           (i)

                           producerea și distribuirea materialelor scrise, a CD-ROM-urilor, a filmelor video, crearea unor site-uri de internet, precum și promovarea campaniilor și spoturilor publicitare;

                           (ii)

                           detașarea de personal experimentat sau organizarea de schimburi de personal experimentat între organizații, pentru a contribui la susținerea punerii în aplicare a noilor soluții sau practici care s-au dovedit eficiente în alte zone;

                           (iii)

                           acordarea permisiunii unui singur ONG de a utiliza rezultatele obținute în cadrul celor două programe Daphné, adaptarea lor sau transpunerea lor în alte zone ale Uniunii sau pentru alte categorii de beneficiari;

                           (iv)

                           crearea unui serviciu de asistență însărcinat cu sprijinirea ONG-urilor, în special a celor care participă pentru prima dată, în elaborarea proiectelor, stabilirea contactelor cu partenerii și pentru utilizarea și beneficierea de pe urma acquis-ului Daphné;

                           (v)

                           cooperarea, cât mai strâns posibil, cu mijloacele de comunicare în masă;

               (f)

               organizarea de seminare pentru toate persoanele interesate implicate în proiectele finanțate, în vederea îmbunătățirii capacității de gestionare și de creare de rețele și a facilitării schimbului de informații;

               (g)

               elaborarea de studii și organizarea unor reuniuni de experți și seminare direct legate de realizarea acțiunii din care fac parte integrantă.

         De asemenea, Comisia poate recurge, în executarea programului, la organismele de asistență tehnică, a căror finanțare este realizată din cadrul financiar total și, în aceleași condiții, la experți.


title: 2011/294/UE: Decizia Consiliului din 13 mai 2011 privind încheierea Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor

text:
               21.5.2011

               RO

               Jurnalul Oficial al Uniunii Europene

               L 134/1

         DECIZIA CONSILIULUI
   din 13 mai 2011
   privind încheierea Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor
   (2011/294/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 5 octombrie 2006, Consiliul a adoptat Regulamentul (CE) nr. 1563/2006 privind încheierea Acordului de parteneriat în sectorul pescuitului între Comunitatea Europeană și Uniunea Comorelor (1). La acest acord este anexat un protocol.

               (2)

               Uniunea Europeană a negociat cu Uniunea Comorelor (denumită în continuare „Comorele”) un nou protocol, prin care navelor UE li se acordau posibilități de pescuit în apele asupra cărora Comorele dețin suveranitatea sau jurisdicția în domeniul pescuitului.

               (3)

               La încheierea acestor negocieri, noul protocol a fost parafat la 21 mai 2010, fiind modificat printr-un schimb de scrisori la 16 septembrie 2010.

               (4)

               Potrivit Deciziei 2010/783/UE a Consiliului (2), acest nou protocol a fost semnat la 31 decembrie 2010 în numele Uniunii Europene și se aplică cu titlu provizoriu.

               (5)

               Noul protocol ar trebui încheiat,

         ADOPTĂ PREZENTA DECIZIE:
   Articolul 1
   Protocolul de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor se aprobă în numele Uniunii Europene.
   Articolul 2
   Președintele Consiliului procedează, în numele Uniunii Europene, la notificarea prevăzută la articolul 14 din protocol (3).
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 13 mai 2011.

            Pentru Consiliu

            Președintele

         MARTONYI J.

      (1)  JO L 290, 20.10.2006, p. 6.

      (2)  JO L 335, 18.12.2010, p. 1.

      (3)  Data intrării în vigoare a protocolului va fi publicată în Jurnalul Oficial al Uniunii Europene de către Secretariatul General al Consiliului.


title: 2008/183/CE: Decizia Consiliului din 28 februarie 2008 de numire a unui membru supleant italian în cadrul Comitetului Regiunilor

text:
               4.3.2008

               RO

               Jurnalul Oficial al Uniunii Europene

               L 59/17

      DECIZIA CONSILIULUI

   din 28 februarie 2008
   de numire a unui membru supleant italian în cadrul Comitetului Regiunilor
   (2008/183/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului italian,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE (1) privind numirea membrilor și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010.

               (2)

               Unul dintre locurile de membru supleant în cadrul Comitetului Regiunilor a devenit vacant ca urmare a încheierii mandatului domnului Rosario CONDORELLI,

         DECIDE:
   Articolul 1
   Domnul Giovanni SPERANZA, Sindaco del Comune di Lamezia Terme, este numit în calitate de membru supleant în cadrul Comitetului Regiunilor pentru durata restantă a mandatului, și anume până la 25 ianuarie 2010.
   Articolul 2
   Prezenta decizie produce efecte de la data adoptării sale.

      Adoptată la Bruxelles, 28 februarie 2008.

            Pentru Consiliu

            Președintele

         A. VIZJAK

      (1)  JO L 56, 25.2.2006, p. 75.


title: 2012/490/UE: Decizia Comisiei din 24 august 2012 referitoare la modificarea anexei I la Regulamentul (CE) nr. 715/2009 al Parlamentului European și al Consiliului privind condițiile de acces la rețelele pentru transportul gazelor naturale  Text cu relevanță pentru SEE

text:
               28.8.2012

               RO

               Jurnalul Oficial al Uniunii Europene

               L 231/16

         DECIZIA COMISIEI
   din 24 august 2012
   referitoare la modificarea anexei I la Regulamentul (CE) nr. 715/2009 al Parlamentului European și al Consiliului privind condițiile de acces la rețelele pentru transportul gazelor naturale
   (Text cu relevanță pentru SEE)
   (2012/490/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (1), în special articolul 23 alineatul (2),
   întrucât:

               (1)

               Regulamentul (CE) nr. 715/2009 stabilește norme nediscriminatorii pentru condițiile de acces la sistemele de transport al gazelor naturale, pentru a se asigura buna funcționare a pieței interne a gazelor naturale. Întrucât duplicarea sistemelor de transport al gazelor este, în majoritatea cazurilor, neeconomică și ineficientă, concurența pe piețele gazelor naturale este stimulată de acordarea accesului terților la rețea, prin care se deschide infrastructura tuturor furnizorilor, în mod transparent și nediscriminatoriu. Apariția frecventă a cazurilor de congestie contractuală, atunci când utilizatorii rețelei nu pot obține acces la sistemele de transport al gazelor în ciuda disponibilității fizice a capacității, constituie un obstacol în calea realizării pieței interne a energiei.

               (2)

               Practica a demonstrat că, în pofida aplicării anumitor principii de gestionare a congestiei, cum ar oferirea de capacități întreruptibile, astfel cum sunt prevăzute în Regulamentul (CE) nr. 1775/2005 al Parlamentului European și al Consiliului din 28 septembrie 2005 privind condițiile de acces la rețelele pentru transportul gazelor naturale (2) și în Regulamentul (CE) nr. 715/2009, congestia contractuală din cadrul rețelelor de transport al gazelor din Uniune rămâne un obstacol în calea dezvoltării unei piețe interne a gazelor naturale care să funcționeze fără probleme. Prin urmare, este necesar să se modifice liniile directoare privind aplicarea procedurilor de gestionare a congestiei în caz de congestie contractuală. În conformitate cu articolul 23 alineatul (3) din Regulamentul (CE) nr. 715/2009, liniile directoare propuse ar trebui să reflecte diferențele dintre sistemele naționale de transport al gazelor și pot stabili cerințe minime, care trebuie respectate în vederea realizării condițiilor de acces nediscriminatoriu și transparent la rețea, în ceea ce privește procedurile de gestionare a congestiei.

               (3)

               Procedurile de gestionare a congestiei trebuie să se aplice în caz de congestie contractuală și sunt destinate să rezolve aceste evenimente prin aducerea capacității neutilizate înapoi pe piață, pentru a fi realocată în cadrul proceselor de alocare periodice.

               (4)

               Atunci când la un punct de interconectare apar frecvent cazuri de congestie fizică, deseori este posibil ca procedurile de gestionare a congestiei să nu ajute la nimic. În aceste cazuri trebuie căutată și analizată o soluție din punctul de vedere al planificării rețelei și al investițiilor în aceasta.

               (5)

               În conformitate cu Regulamentul (CE) nr. 713/2009 al Parlamentului European și al Consiliului (3), Agenția pentru Cooperarea Autorităților de Reglementare din Domeniul Energiei (denumită în continuare „agenția”) trebuie să monitorizeze și să analizeze implementarea acestor linii directoare. Este necesar ca operatorii sistemelor de transport să aibă obligația de a publica, într-un format util, informațiile necesare pentru a identifica apariția congestiei contractuale.

               (6)

               În conformitate cu articolul 24 din Regulamentul (CE) nr. 715/2009, autoritățile de reglementare naționale asigură respectarea acestor linii directoare.

               (7)

               Pentru a se asigura că procedurile de gestionare a congestiei sunt aplicate în modul cel mai eficient în toate punctele de interconectare și în vederea maximizării capacităților disponibile în toate sistemele de intrare-ieșire adiacente, este extrem de important ca autoritățile de reglementare naționale și operatorii de sisteme de transport din diferite state membre să coopereze strâns unii cu alții, inclusiv în cadrul statelor membre. În special autoritățile de reglementare naționale și operatorii de sisteme de transport ar trebui să țină seama de cele mai bune practici și să depună eforturi în vederea armonizării proceselor de implementare a acestor linii directoare. Acționând în conformitate cu articolul 7 din Regulamentul (CE) nr. 713/2009, agenția și autoritățile de reglementare naționale trebuie să asigure implementarea celor mai eficace proceduri de gestionare a congestiei la punctele de intrare și de ieșire pertinente din întreaga Uniune.

               (8)

               Întrucât operatorii de sisteme de transport posedă informații detaliate cu privire la utilizarea fizică a sistemului, fiind și cei mai în măsură să evalueze debitele viitoare, este necesar ca aceștia să stabilească un volum de capacitate suplimentară care să fie pusă la dispoziție în plus față de capacitatea tehnică calculată. Oferind o capacitate fermă mai mare decât cea disponibilă din punct de vedere tehnic, prin luarea în considerare a scenariilor privind debitele și a capacităților contractate, operatorii de sisteme de transport își asumă un risc care ar trebui recompensat corespunzător. Pentru a stabili veniturile operatorilor de sisteme de transport, această capacitate suplimentară ar trebui însă alocată numai în cazul în care au fost alocate toate celelalte capacități, inclusiv capacitatea rezultată din aplicarea altor proceduri de gestionare a congestiei. Operatorii de sisteme de transport trebuie să coopereze îndeaproape în vederea stabilirii capacității tehnice. Pentru a rezolva o posibilă situație de congestie fizică, operatorii de sisteme de transport trebuie să aplice măsura cea mai rentabilă, inclusiv prin răscumpărarea de capacități sau prin luarea altor măsuri de ordin tehnic sau comercial.

               (9)

               Prin urmare, Regulamentul (CE) nr. 715/2009 trebuie modificat în consecință.

               (10)

               Măsurile prevăzute de prezenta decizie sunt conforme cu avizul comitetului instituit prin articolul 51 din Directiva 2009/73/CE a Parlamentului European și a Consiliului (4),

         ADOPTĂ PREZENTA DECIZIE:
   Articolul 1
   Anexa I la Regulamentul (CE) nr. 715/2009 se modifică în conformitate cu anexa la prezenta decizie.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 24 august 2012.

            Pentru Comisie

            Președintele

         José Manuel BARROSO

      (1)  JO L 211, 14.8.2009, p. 36.

      (2)  JO L 289, 3.11.2005, p. 1.

      (3)  JO L 211, 14.8.2009, p. 1.

      (4)  JO L 211, 14.8.2009, p. 94.

      ANEXĂ
      Anexa I la Regulamentul (CE) nr. 715/2009 se modifică după cum urmează:

                  1.

                  Punctul 2.2 se înlocuiește cu următorul text:
                  „2.2.   Procedurile de gestionare a congestiei în caz de congestie contractuală

                  2.2.1.   Dispoziții generale

                              1.

                              Dispozițiile punctului 2.2 se aplică punctelor de interconectare dintre sisteme de intrare-ieșire adiacente, indiferent dacă sunt fizice sau virtuale, între două sau mai multe state membre sau în cadrul aceluiași stat membru, în măsura în care punctele fac obiectul unor proceduri de rezervare de către utilizatori. De asemenea, se pot aplica punctelor de intrare în țări terțe și punctelor de ieșire către acestea, sub rezerva deciziei autorității de reglementare naționale competente. Punctele de ieșire către consumatorii finali și rețele de distribuție, punctele de intrare din instalații de producție și terminale GNL, precum și punctele de intrare-ieșire ale instalațiilor de înmagazinare nu fac obiectul dispozițiilor de la punctul 2.2.

                              2.

                              Pe baza informațiilor publicate de operatorii de sisteme de transport conform secțiunii 3 din prezenta anexă și, acolo unde este cazul, validate de autoritățile de reglementare naționale, agenția publică până la data de 1 martie a fiecărui an, începând din 2014, un raport de monitorizare privind congestia la punctele de interconectare, cu referire la produsele de capacitate fermă vândute în anul precedent, ținând seama, în măsura posibilului, de schimburile comerciale de capacități de pe piața secundară și de utilizarea de capacitate întreruptibilă.

                              3.

                              Orice capacitate suplimentară care a devenit disponibilă prin aplicarea uneia dintre procedurile de gestionare a congestiei prevăzute la punctele 2.2.2, 2.2.3, 2.2.4 și 2.2.5 este oferită de operatorul (operatorii) de sistem de transport în cadrul procesului de alocare normal.

                              4.

                              Măsurile prevăzute la punctele 2.2.2, 2.2.4 și 2.2.5 se implementează cu începere de la 1 octombrie 2013. Punctele 2.2.3.1-2.2.3.5 se aplică de la 1 iulie 2016.

                        2.2.2.   Creșterea capacității prin schema de suprasubscriere și răscumpărare

                              1.

                              Operatorii de sisteme de transport propun și, după aprobarea de către autoritatea de reglementare națională, implementează o schemă de suprasubscriere și răscumpărare bazată pe stimulente, pentru a oferi capacități suplimentare pe o bază fermă. Înaintea implementării, autoritatea de reglementare națională se consultă cu autoritățile de reglementare naționale ale statelor membre adiacente și ține seama de opiniile acestora. Capacitatea suplimentară este definită ca fiind capacitatea fermă oferită suplimentar față de capacitatea tehnică a unui punct de interconectare calculată conform articolului 16 alineatul (1) din prezentul regulament.

                              2.

                              Schema de suprasubscriere și răscumpărare trebuie să ofere operatorilor de sisteme de transport un stimulent pentru a pune la dispoziție un volum suplimentar de capacitate, ținând seama de condițiile tehnice, precum valoarea puterii calorifice, temperatura și consumul preconizat, ale sistemului de intrare-ieșire relevant, și de capacitățile rețelelor adiacente. Operatorii de sisteme de transport trebuie să aplice o abordare dinamică în ceea ce privește recalcularea capacității tehnice sau suplimentare a sistemului de intrare-ieșire.

                              3.

                              Schema de suprasubscriere și răscumpărare trebuie să se bazeze pe un regim de stimulente ce reflectă riscurile pe care și le asumă operatorii de sisteme de transport prin oferirea de capacitate suplimentară. Schema trebuie structurată în așa fel încât veniturile din vânzarea capacităților suplimentare și costurile datorate schemei de răscumpărare sau măsurilor luate în conformitate cu subpunctul 6 să fie repartizate între operatorii de sisteme de transport și utilizatorii rețelei. Autoritățile de reglementare naționale trebuie să decidă cu privire la repartizarea veniturilor și a costurilor între operatorul de sistem de transport și utilizatorul rețelei.

                              4.

                              În scopul stabilirii veniturilor operatorilor de sisteme de transport, capacitatea tehnică, în special capacitatea restituită, precum și (acolo unde este cazul) capacitatea rezultată din aplicarea unor mecanisme de «utilizare obligatorie sub sancțiunea pierderii» (use-it-or-lose-it) pentru capacitate fermă pentru ziua următoare (farm day-ahead) și pe termen lung, se consideră a fi alocată înainte de orice capacitate suplimentară.

                              5.

                              Pentru determinarea capacității suplimentare, operatorul de sistem de transport trebuie să țină cont de scenarii statistice privind volumul probabil de capacitate fizică neutilizată la orice moment dat în punctele de interconectare. De asemenea, trebuie să ia în considerare și un profil de risc pentru oferirea de capacitate suplimentară care să nu ducă la o obligație de răscumpărare excesivă. Schema de suprasubscriere și răscumpărare trebuie, de asemenea, să estimeze probabilitatea și costurile răscumpărării capacității de pe piață și să reflecte acest lucru în volumul de capacitate suplimentară care urmează să fie pus la dispoziție.

                              6.

                              Acolo unde este necesar pentru a se menține integritatea sistemului, operatorii de sisteme de transport trebuie să aplice o procedură de răscumpărare bazată pe piață, în care utilizatorii rețelei pot oferi capacitate. Utilizatorii rețelei trebuie informați în legătură cu procedura de răscumpărare aplicabilă. Utilizarea unei proceduri de răscumpărare se face fără a aduce atingere măsurilor de urgență aplicabile.

                              7.

                              Înainte de a aplica o procedură de răscumpărare, operatorii de sisteme de transport trebuie să verifice dacă integritatea sistemului nu poate fi cumva menținută într-un mod mai rentabil prin măsuri alternative de ordin tehnic și comercial.

                              8.

                              Atunci când propune schema de suprasubscriere și răscumpărare, operatorul de sistem de transport furnizează toate datele, estimările și modelele relevante autorității de reglementare naționale, pentru ca acestea din urmă să evalueze schema. Operatorul de sistem de transport trebuie să raporteze în mod regulat autorității de reglementare naționale cu privire la funcționarea schemei și, la cererea autorității de reglementare naționale, să prezintă toate datele relevante. Autoritatea de reglementare națională poate solicita operatorului de sistem de transport să revizuiască schema.

                        2.2.3.   Mecanismul de utilizare obligatorie sub sancțiunea pierderii pentru capacitatea fermă pentru ziua următoare (firm day-ahead use-it-or-lose-it)

                              1.

                              Autoritățile de reglementare naționale trebuie să impună operatorilor de sisteme de transport să aplice cel puțin principiile stabilite la subpunctul 3 pentru fiecare utilizator al rețelei la puncte de interconectare în ceea ce privește modificarea nominalizării inițiale dacă, pe baza raportului anual de monitorizare al agenției întocmit în conformitate cu punctul 2.2.1.2, se dovedește că la punctele de interconectare cererea a depășit oferta (la prețul de rezervă atunci când se folosesc proceduri de ofertare) în cursul procedurilor de alocare a capacităților din anul care face obiectul raportului de monitorizare pentru produsele de utilizat fie în anul respectiv, fie în unul dintre următorii doi ani,

                                          (a)

                                          pentru cel puțin trei produse de capacitate fermă cu durata de o lună; sau

                                          (b)

                                          pentru cel puțin două produse de capacitate fermă cu durata de un trimestru; sau

                                          (c)

                                          pentru cel puțin un produs de capacitate fermă cu durata de un an sau mai mult; sau

                                          (d)

                                          dacă nu s-a oferit niciun produs de capacitate fermă cu durata de o lună sau mai mult.

                              2.

                              Dacă, pe baza raportului anual de monitorizare, se dovedește că o situație similară celei definite la subpunctul 1 este puțin probabil să apară din nou în următorii trei ani, de exemplu ca urmare a disponibilității de capacitate în urma extinderii fizice a rețelei sau în urma rezilierii unor contracte pe termen lung, autoritățile de reglementare naționale competente pot hotărî să pună capăt mecanismului de utilizare obligatorie sub sancțiunea pierderii pentru capacitatea fermă pentru ziua următoare.

                              3.

                              Renominalizarea fermă este autorizată până la maximum 90 % și minimum 10 % din capacitatea contractată de utilizatorul rețelei la punctul de interconectare. Cu toate acestea, dacă nominalizarea este mai mare de 80 % din capacitatea contractată, jumătate din volumul nenominalizat poate fi renominalizat ascendent. Dacă nominalizarea nu depășește 20 % din capacitatea contractată, jumătate din volumul nominalizat poate fi renominalizat descendent. Aplicarea prezentului subpunct se face fără a aduce atingere măsurilor de urgență aplicabile.

                              4.

                              Titularul inițial al capacității contractate poate renominaliza partea restricționată a capacității sale contractate ferme pe bază întreruptibilă.

                              5.

                              Subpunctul 3 nu se aplică utilizatorilor rețelei – persoane sau întreprinderi și întreprinderile pe care le controlează acestea, în conformitate cu articolul 3 din Regulamentul (CE) nr. 139/2004 – care dețin mai puțin de 10 % din capacitatea tehnică medie din anul precedent la punctul de interconectare.

                              6.

                              Pentru punctele de interconectare în cazul cărora se aplică un mecanism de utilizare obligatorie sub sancțiunea pierderii pentru capacitatea fermă pentru ziua următoare, în conformitate cu subpunctul 3, autoritatea de reglementare națională trebuie să realizeze o evaluare a relației cu schema de suprasubscriere și răscumpărare conform punctului 2.2.2, care poate duce la luarea de către autoritatea de reglementare națională a deciziei de a nu aplica dispozițiile punctului 2.2.2 în cazul punctelor de interconectare respective. Această decizie se notifică fără întârziere agenției și Comisiei.

                              7.

                              O autoritate de reglementare națională poate decide să implementeze la un punct de interconectare un mecanism de utilizare obligatorie sub sancțiunea pierderii pentru capacitatea fermă pentru ziua următoare, în conformitate cu subpunctul 3. Înainte de adoptarea deciziei sale, autoritatea de reglementare națională se consultă cu autoritățile de reglementare naționale ale statelor membre adiacente. La adoptarea deciziei sale, autoritatea de reglementare națională ține seama de opiniile autorităților de reglementare naționale din statele adiacente.

                        2.2.4.   Restituirea capacității contractate

                  Operatorii de sisteme de transport acceptă orice restituire de capacitate fermă care este contractată de utilizatorul rețelei la un punct de interconectare, cu excepția produselor de capacitate cu o durată de cel mult o zi. Utilizatorul rețelei trebuie să își mențină drepturile și obligațiile care îi revin în temeiul contractului de capacitate până când capacitatea este realocată de operatorul de sistem de transport și în măsura în care capacitatea nu este realocată de operatorul de sistem de transport. Capacitatea restituită este considerată a fi realocată numai după ce întreaga capacitate disponibilă a fost alocată. Operatorul de sistem de transport informează fără întârziere utilizatorul rețelei cu privire la orice realocare a capacității sale restituite. Termenii și condițiile specifice pentru restituirea capacității, în special pentru cazurile în care mai mulți utilizatori ai rețelei își restituie capacitatea, trebuie aprobate de autoritatea de reglementare națională.
                  2.2.5.   Mecanismul de utilizare obligatorie sub sancțiunea pierderii pentru capacitatea pe termen lung

                              1.

                              Autoritățile de reglementare naționale impun operatorilor de sisteme de transport să retragă parțial sau complet capacitatea contractată care este slab utilizată în mod sistematic la un punct de interconectare de către un utilizator al rețelei, în cazul în care utilizatorul respectiv nu a vândut sau oferit în condiții rezonabile capacitatea sa nefolosită și alți utilizatori ai rețelei solicită capacitate fermă. Capacitatea contractată este considerată a fi slab utilizată în mod sistematic în special dacă:

                                          (a)

                                          utilizatorul rețelei folosește în medie mai puțin de 80 % din capacitatea sa contractată, atât între 1 aprilie și 30 septembrie, cât și între 1 octombrie și 31 martie, cu o durată contractuală efectivă de peste un an, pentru care nu s-a putut prezenta nicio justificare pertinentă; sau

                                          (b)

                                          utilizatorul rețelei nominalizează în mod sistematic aproape 100 % din capacitatea sa contractată și renominalizează descendent în vederea eludării regulilor stabilite la punctul 2.2.3.3.

                              2.

                              Aplicarea unui mecanism de utilizare obligatorie sub sancțiunea pierderii pentru capacitatea fermă pentru ziua următoare nu trebuie considerată ca reprezentând o justificare pentru a împiedica aplicarea subpunctului 1.

                              3.

                              Retragerea duce la pierderea parțială sau totală a capacității contractate de utilizatorul rețelei, pe o perioadă determinată sau pentru restul duratei contractuale efective. Utilizatorul rețelei trebuie să își mențină drepturile și obligațiile care îi revin în temeiul contractului de capacitate până când capacitatea este realocată de operatorul de sistem de transport și în măsura în care capacitatea nu este realocată de operatorul de sistem de transport.

                              4.

                              Operatorii de sisteme de transport furnizează periodic autorităților de reglementare naționale toate datele necesare pentru a monitoriza măsura în care sunt utilizate capacitățile contractate cu durată contractuală efectivă de peste un an sau pe trimestre recurente care acoperă cel puțin doi ani.”

                  2.

                  Punctul 3.1.1 subpunctul 1 se modifică după cum urmează:

                              (a)

                              litera (e) se înlocuiește cu următorul text:

                                          „(e)

                                          într-un format care poate fi descărcat de pe internet, care a fost convenit între operatorii de sisteme de transport și autoritățile de reglementare naționale – pe baza unui aviz de format armonizat, care urmează să fie furnizat de agenție – și care permite efectuarea de analize cantitative;”;

                              (b)

                              se adaugă următoarea literă (h):

                                          „(h)

                                          toate datele se pun la dispoziție, începând de la 1 octombrie 2013, pe o platformă centrală la nivel de Uniune, instituită de ENTSOG pe baze rentabile.”

                  3.

                  La punctul 3.3 subpunctul 1, se adaugă următoarele litere (h), (i), (j), (k) și (l):

                              „(h)

                              cazurile de respingere a unor cereri, valabile din punct de vedere juridic, de produse de capacitate fermă cu durata de o lună sau mai mult, inclusiv numărul și volumul cererilor respinse; și

                              (i)

                              în cazul licitațiilor, data și locul în care produsele de capacitate fermă cu durata de o lună sau mai mult au fost vândute la prețuri mai mari decât prețul de rezervă;

                              (j)

                              data și locul în care nu a fost oferit niciun produs de capacitate fermă cu durata de o lună sau mai mult în cadrul procesului de alocare periodic;

                              (k)

                              capacitatea totală pusă la dispoziție prin aplicarea procedurilor de gestionare a congestiei stabilite la punctele 2.2.2, 2.2.3, 2.2.4 și 2.2.5, pentru fiecare procedură de gestionare a congestiei în parte;

                              (l)

                              literele (h)-(k) se aplică de la 1 octombrie 2013.”


title: 2014/451/UE: Decizia Consiliului din 26 mai 2014 privind semnarea și încheierea Acordului de participare dintre Uniunea Europeană și Confederația Elvețiană privind participarea Confederației Elvețiene la Misiunea de asistență a Uniunii Europene pentru gestionarea integrată a frontierelor în Libia (EUBAM Libya)

text:
               12.7.2014

               RO

               Jurnalul Oficial al Uniunii Europene

               L 205/2

         DECIZIA CONSILIULUI
   din 26 mai 2014
   privind semnarea și încheierea Acordului de participare dintre Uniunea Europeană și Confederația Elvețiană privind participarea Confederației Elvețiene la Misiunea de asistență a Uniunii Europene pentru gestionarea integrată a frontierelor în Libia (EUBAM Libya)

      (2014/451/UE)

   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 37 coroborat cu articolul 218 alineatele (5) și (6) din Tratatul privind funcționarea Uniunii Europene,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Articolul 10 alineatul (4) din Decizia 2013/233/PESC a Consiliului din 22 mai 2013 privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (1) dispune că modalitățile detaliate privind participarea statelor terțe în EUBAM Libya fac obiectul unor acorduri încheiate în temeiul articolului 37 din Tratatul privind Uniunea Europeană și al unor dispoziții tehnice suplimentare, dacă este cazul.

               (2)

               În urma adoptării de către Consiliu, la 17 martie 2014, a unei decizii de autorizare a începerii negocierilor, Înaltul Reprezentant al Uniunii pentru afaceri externe și politica de securitate a negociat un acord de participare între Uniunea Europeană și Confederația Elvețiană privind participarea Confederației Elvețiene la Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (denumit în continuare „Acordul de participare”).

               (3)

               Acordul de participare ar trebui să fie aprobat,

         ADOPTĂ PREZENTA DECIZIE:
   Articolul 1
   Se aprobă, în numele Uniunii Europene, Acordul de participare dintre Uniunea Europeană și Confederația Elvețiană privind participarea Confederației Elvețiene la Misiunea de asistență a Uniunii Europene pentru gestionarea integrată a frontierelor în Libia (EUBAM Libya).
   Textul Acordului de participare este atașat la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze Acordul de participare prin care Uniunea își asumă obligații.
   Articolul 3
   Președintele Consiliului transmite, în numele Uniunii, notificările prevăzute la articolul 9 alineatul (1) din Acordul de participare.
   Articolul 4
   Prezenta decizie intră în vigoare la data adoptării.

      Adoptată la Bruxelles, 26 mai 2014.

            Pentru Consiliu

            Președintele

         Ch. VASILAKOS

      (1)  JO L 138, 24.5.2013, p. 15.


title: 2011/561/UE: Decizia Parlamentului European din 10 mai 2011 privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VII – Comitetul Regiunilor

text:
               27.9.2011

               RO

               Jurnalul Oficial al Uniunii Europene

               L 250/101

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VII – Comitetul Regiunilor
   (2011/561/UE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2009 (1),
   având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0217/2010] (2),
   având în vedere Raportul anual al Comitetului Regiunilor către autoritatea care acordă descărcarea de gestiune privind auditurile interne desfășurate în 2009,
   având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0139/2011),

               1.

               acordă secretarului general al Comitetului Regiunilor descărcarea de gestiune pentru execuția bugetului Comitetului Regiunilor aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/102

         REZOLUȚIA PARLAMENTULUI EUROPEAN
   din 10 mai 2011
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VII – Comitetul Regiunilor
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2009 (1),
   având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0217/2010] (2),
   având în vedere Raportul anual al Comitetului Regiunilor către autoritatea care acordă descărcarea de gestiune privind auditurile interne desfășurate în 2009,
   având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0139/2011),

               1.

               constată că, în 2009, Comitetul Regiunilor (CoR) a dispus de credite de angajament în valoare totală de 88 000 000 EUR (2008: 93 000 000 EUR), cu o rată de utilizare de 98,37 %, peste rata medie a celorlalte instituții (97,69 %);

               2.

               constată că, în Raportul său anual, Curtea de Conturi a declarat că în urma auditului efectuat în această instituție nu s-a formulat nicio observație semnificativă;

               3.

               constată că CoR a obținut 10 posturi suplimentare în 2009 (și încă 4 în 2010); salută adoptarea regulamentului privind programul de lucru flexibil, care a intrat în vigoare la 1 ianuarie 2011; ia act de eforturile CoR de a analiza posibilitățile de muncă la distanță; ia act, de asemenea, de majorarea considerabilă a bugetului alocat de CoR formării profesionale (de 12 % față de 2008) și de creșterea numărului de cursuri de formare profesională, înregistrându-se o tendință de a organiza cursuri mai specializate vizând îmbogățirea cunoștințelor într-un anumit domeniu;

               4.

               constată cu satisfacție că, în 2009, CoR și-a actualizat instrumentul de monitorizare analitică a bugetului (BudgetWatch), furnizând informații mai cuprinzătoare despre bugetul CoR, facilitând execuția resurselor bugetare ale CoR și identificând aspectele care necesită atenția conducerii;

               5.

               constată cu satisfacție că, potrivit observațiilor CoR ca răspuns la Rezoluția Parlamentului din 5 mai 2010 referitoare la descărcarea de gestiune pentru exercițiul financiar 2008 (6), Acordul de cooperare administrativă dintre CoR și Comitetul Economic și Social European (CESE) pentru perioada 2008-2014 este pus în aplicare în mod corespunzător și observă că, pentru moment, nu au fost identificate alte necesități de îmbunătățire a aspectelor practice și că cele două instituții au grijă să mențină un nivel ridicat de armonizare, acest lucru fiind asigurat de structura de guvernanță a Acordului de cooperare administrativă; invită CoR și CESE să precizeze dacă decuplarea care a rezultat din acordul menționat este neutră din punctul de vedere al implicațiilor bugetare și să comunice autorității care acordă descărcarea de gestiune rezultatele revizuirii la jumătatea perioadei a acordului, prevăzută pentru 2011;

               6.

               salută eforturile din domeniul cooperării interinstituționale, mai ales introducerea în curs a sistemului de gestionare a personalului Sysper2 și pregătirile realizate în acest sens;

               7.

               observă că Serviciul de Audit Intern (IAS) a efectuat audituri privind adecvarea sistemelor de planificare bugetară (încheiate în 2009) și privind conformitatea stabilirii drepturilor (în curs), precum și verificări ale cheltuielilor de misiune, ale studiilor și avizelor experților și o a doua verificare a aplicării standardelor de control intern și a adecvării circuitelor financiare; constată că, în această din urmă privință, deși s-a efectuat o a doua verificare, s-a înregistrat un rezultat relativ scăzut (numărul recomandărilor cărora li s-a dat curs în termen de 12 luni); observă, de asemenea, că studiul planificat privind calitatea funcționării IAS nu a fost realizat;

               8.

               își reafirmă poziția conform căreia, din motive de transparență, declarațiile de interese financiare ale membrilor tuturor instituțiilor UE ar trebui să fie accesibile pe internet în cadrul unui registru public; reamintește CoR solicitarea sa ca membrii CoR să își declare interesele financiare și să comunice informații relevante privind activitățile profesionale declarabile și posturile sau activitățile remunerate; ia act cu satisfacție de răspunsul CoR cu privire la acest aspect, îndeosebi scrisoarea președintelui CoR din 11 februarie 2011; solicită CoR să acopere acest aspect în raportul său anual de activitate;

               9.

               felicită CoR pentru calitatea constant ridicată a rapoartelor sale anuale de activitate și salută includerea unei prezentări a măsurilor întreprinse în urma observațiilor formulate de Parlament în deciziile anterioare de descărcare de gestiune;

               10.

               invită CoR să realizeze urgent în 2011 o analiză detaliată a cheltuielilor din toate domeniile de activitate pentru a se asigura că toate cheltuielile se justifică din perspectiva rentabilității, cu scopul de a identifica posibilitățile de economisire care ar reduce presiunea asupra bugetului în această perioadă de austeritate.

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.

      (6)  JO L 252, 25.9.2010, p. 98.


title: Decizia (PESC) 2017/1933 a Consiliului din 23 octombrie 2017 de modificare a Deciziei (PESC) 2015/1763 privind măsuri restrictive având în vedere situația din Burundi

text:
               24.10.2017

               RO

               Jurnalul Oficial al Uniunii Europene

               L 273/9

         DECIZIA (PESC) 2017/1933 A CONSILIULUI
   din 23 octombrie 2017
   de modificare a Deciziei (PESC) 2015/1763 privind măsuri restrictive având în vedere situația din Burundi
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 1 octombrie 2015, Consiliul a adoptat Decizia (PESC) 2015/1763 (1) privind măsuri restrictive având în vedere situația din Burundi.

               (2)

               Pe baza unei reexaminări a Deciziei (PESC) 2015/1763, măsurile restrictive ar trebui reînnoite până la 31 octombrie 2018.

               (3)

               Prin urmare, Decizia (PESC) 2015/1763 ar trebui modificată în consecință,

         ADOPTĂ PREZENTA DECIZIE:
   Articolul 1
   Paragraful al doilea de la articolul 6 din Decizia (PESC) 2015/1763 se înlocuiește cu următorul text:

      „Se aplică până la 31 octombrie 2018.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Luxemburg, 23 octombrie 2017.

            Pentru Consiliu

            Președintele

         K. IVA

      (1)  Decizia (PESC) 2015/1763 a Consiliului din 1 octombrie 2015 privind măsuri restrictive având în vedere situația din Burundi (JO L 257, 2.10.2015, p. 37).


title: Decizia (UE) 2017/434 a Consiliului din 13 februarie 2017 privind semnarea, în numele Uniunii, și aplicarea cu titlu provizoriu a Acordului de cooperare privind parteneriatul și dezvoltarea dintre Uniunea Europeană și statele membre ale acesteia, pe de o parte, și Republica Islamică Afganistan, pe de altă parte

text:
               14.3.2017

               RO

               Jurnalul Oficial al Uniunii Europene

               L 67/1

         DECIZIA (UE) 2017/434 A CONSILIULUI
   din 13 februarie 2017
   privind semnarea, în numele Uniunii, și aplicarea cu titlu provizoriu a Acordului de cooperare privind parteneriatul și dezvoltarea dintre Uniunea Europeană și statele membre ale acesteia, pe de o parte, și Republica Islamică Afganistan, pe de altă parte
   CONSILIUL UNIUNII EUROPENE,
   având în vedere Tratatul privind Uniunea Europeană, și în special articolul 37,
   având în vedere Tratatul privind funcționarea Uniunii Europene, și în special articolele 207 și 209, coroborate cu articolul 218 alineatul (5) și cu articolul 218 alineatul (8) al doilea paragraf,
   având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate,
   întrucât:

               (1)

               În noiembrie 2011, Consiliul a autorizat Comisia și Înaltul Reprezentant al Uniunii pentru afaceri externe și politica de securitate să deschidă negocieri cu Republica Islamică Afganistan cu privire la un acord de cooperare privind parteneriatul și dezvoltarea (denumit în continuare „acordul”).

               (2)

               Negocierile privind acordul s-au încheiat cu succes și acordul a fost parafat la 2 iulie 2015, la Kabul.

               (3)

               Articolul 59 din acord prevede aplicarea cu titlu provizoriu a acordului înainte de intrarea sa în vigoare.

               (4)

               Acordul ar trebui să fie semnat în numele Uniunii și unele dintre dispozițiile acordului ar trebui să se aplice cu titlu provizoriu, până la finalizarea procedurilor necesare pentru încheierea sa.

               (5)

               Semnarea acordului în numele Uniunii și aplicarea cu titlu provizoriu a unor părți din acord între Uniune și Republica Islamică Afganistan nu aduc atingere repartizării competențelor între Uniune și statele sale membre în conformitate cu tratatele,

         ADOPTĂ PREZENTA DECIZIE:
   Articolul 1
   (1)   Semnarea, în numele Uniunii, a Acordului de cooperare privind parteneriatul și dezvoltarea între Uniunea Europeană și statele membre ale acesteia, pe de o parte, și Republica Islamică Afganistan, pe de altă parte, se autorizează sub rezerva încheierii acestuia.
   (2)   Textul acordului este atașat la prezenta decizie.
   Articolul 2
   Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.
   Articolul 3
   (1)   Până la intrarea în vigoare a acordului, în conformitate cu articolul 59 din acesta și cu condiția efectuării notificărilor prevăzute în acesta, următoarele părți din acord se aplică cu titlu provizoriu între Uniune și Republica Islamică Afganistan, dar numai în măsura în care acestea se referă la aspecte care intră în sfera de competență a Uniunii, inclusiv aspecte pentru care Uniunea are competența de a defini și de a pune în aplicare o politică externă și de securitate comună:

               (a)

               articolul 2 (Principii generale);

               (b)

               articolul 3 (Dialogul politic);

               (c)

               articolul 4 (Drepturile omului);

               (d)

               articolul 5 (Egalitatea de gen);

               (e)

               titlul III (Cooperarea pentru dezvoltare);

               (f)

               titlul IV (Cooperarea în domeniul comerțului și al investițiilor);

               (g)

               articolul 28 (Cooperarea în domeniul migrației);

               (h)

               titlul VII (Cooperarea regională);

               (i)

               titlul VIII (Cadrul instituțional), în măsura în care dispozițiile titlului respectiv sunt limitate la scopul asigurării aplicării cu titlu provizoriu a acordului;

               (j)

               titlul IX (Dispoziții finale), în măsura în care dispozițiile titlului respectiv sunt limitate la scopul asigurării aplicării cu titlu provizoriu a acordului.

         (2)   Data de la care părțile acordului menționate la alineatul (1) se aplică cu titlu provizoriu se publică în Jurnalul Oficial al Uniunii Europene de către Secretariatul General al Consiliului.
   Articolul 4
   Prezenta decizie intră în vigoare în ziua următoare datei adoptării.

      Adoptată la Bruxelles, 13 februarie 2017.

            Pentru Consiliu

            Președintele

         L. GRECH


title: 2010/809/UE: Decizia Parlamentului European și a Consiliului din 15 decembrie 2010 privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea FEG/2010/014 SI/Mura din Slovenia)

text:
               28.12.2010

               RO

               Jurnalul Oficial al Uniunii Europene

               L 342/21

         DECIZIA PARLAMENTULUI EUROPEAN ȘI A CONSILIULUI
   din 15 decembrie 2010
   privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea FEG/2010/014 SI/Mura din Slovenia)
   (2010/809/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă.

               (2)

               Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

               (4)

               Slovenia a depus, la 28 aprilie 2010, o cerere de mobilizare a FEG privind disponibilizările din întreprinderea Mura, iar până la 24 iunie 2010 a transmis informații suplimentare. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 2 247 940 EUR.

               (5)

               Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Slovenia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare pentru alocarea sumei de 2 247 940 EUR, sub formă de credite de angajament și de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 15 decembrie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         O. CHASTEL

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: Decizia Comitetului executiv din 21 aprilie 1998 privind C.SIS cu 15/18 conexiuni [SCH/Com-ex (98) 11]

text:
Anunţ juridic important

|

41998D0011

Official Journal L 239 , 22/09/2000 P. 0452 - 0452 Ediţie specială în limba cehă Chapter 19 Volume 02 P. 410  - 410 Ediţie specială în limba estonă Chapter 19 Volume 02 P. 410  - 410 Ediţie specială în limba maghiară Chapter 19 Volume 02 P. 410  - 410 Ediţie specială în limba lituaniană Chapter 19 Volume 02 P. 410  - 410 Ediţie specială în limba letonă Chapter 19 Volume 02 P. 410  - 410 Ediţie specială în limba malteză Chapter 19 Volume 02 P. 410  - 410 Ediţie specială în limba polonă Chapter 19 Volume 02 P. 410  - 410 Ediţie specială în limba slovacă Chapter 19 Volume 02 P. 410  - 410 Ediţie specială în limba slovenă Chapter 19 Volume 02 P. 410  - 410

		19980421Decizia Comitetului executivdin 21 aprilie 1998privind C.SIS cu 15/18 conexiuni[SCH/Com-ex (98) 11]COMITETUL EXECUTIV,având în vedere articolul 132 din Convenția de punere în aplicare a Acordului Schengen,având în vedere articolul 92 alineatul (3) din convenția menționată anterior,având în vedere Decizia Comitetului executiv privind revizuirea și extinderea C.SIS [SCH/Com-ex (97) 24],având în vedere avizele grupurilor tehnice, aprobate de grupul central în întâlnirea din 30 martie 1998,DECIDE:C.SIS revizuit asigură optsprezece conexiuni – cincisprezece conexiuni pentru statele semnatare și trei conexiuni tehnice de rezervă.Bruxelles, 21 aprilie 1998.PreședinteleJ. Vande Lanotte--------------------------------------------------


title: Decizia (UE) 2016/1600 a Parlamentului European din 28 aprilie 2016 privind descărcarea de gestiune pentru execuția bugetului întreprinderii comune ENIAC aferent exercițiului financiar 2014

text:
               14.9.2016

               RO

               Jurnalul Oficial al Uniunii Europene

               L 246/432

         DECIZIA (UE) 2016/1600 A PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului întreprinderii comune ENIAC aferent exercițiului financiar 2014
   PARLAMENTUL EUROPEAN,

               —

               având în vedere conturile anuale finale ale întreprinderii comune ENIAC pentru exercițiul financiar 2014,

               —

               având în vedere Raportul Curții de Conturi privind conturile anuale ale întreprinderii comune ENIAC pentru perioada 1 ianuarie-26 iunie 2014, însoțit de răspunsul întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2014 (05587/2016 – C8-0058/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (CE) nr. 72/2008 al Consiliului din 20 decembrie 2007 de înființare a întreprinderii comune ENIAC (4),

               —

               având în vedere Regulamentul (UE) nr. 561/2014 al Consiliului din 6 mai 2014 privind înființarea întreprinderii comune ECSEL (5), în special articolul 1 alineatul (2) și articolul 12,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (7),

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar (A8-0113/2016),

               1.

               amână decizia sa de a acorda directorului executiv al întreprinderii comune ECSEL descărcarea de gestiune pentru execuția bugetului întreprinderii comune ENIAC aferent exercițiului financiar 2014;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune ECSEL, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 422, 17.12.2015, p. 25.

      (2)  JO C 422, 17.12.2015, p. 26.

      (3)  JO L 298, 26.10.2012, p. 1.

      (4)  JO L 30, 4.2.2008, p. 21.

      (5)  JO L 169, 7.6.2014, p. 152.

      (6)  JO L 357, 31.12.2002, p. 72.

      (7)  JO L 38, 7.2.2014, p. 2.